Endnu en farlig episode i den langvarige fiskerikrig mellem hollandske bomtrawlere og nordjyske kystfiskeri får nu folketingsmedlem Simon Kollerup forbyde til at kræve, at bomtrawlere bliver forbudt i Skagerak. Mandag aften gik det igen galt ud for Thorup Strand i internationalt farvand i Skagerak, da en hollandsk bomtrawler igen kom for tæt på de nordjyske fiskeres udstyr. I over en time forsøgte Jonny Olsen fra Thorup Strand at få kontakt med den hollandske bomtrawler, UK5 Vantage, der trawlede faretruende tæt på på Olsens net. - Vi kaldt og kaldte, og der skete ikke det mindste. Ved otte tiden i går kørte han helt op af vores garn. Havde han drejet den ene vej, så havde han taget dem. Heldigvis, så drejede han den anden vej, men det er kun held, at han ikke tager vores garn der, fortæller Jonny Olsen om hændelsen mandag til TV2 Nord. Hændelsen er bare en af utallige i en fiskekrig, der nu har raset i mere end halvandet år, og som i november sidste år kulminerede med, at en hollandsk trawler på 200 tons kolliderede med en 20 tons tung fiskekutter fra Thorup Strand. Forløbet får nu det nordjyske folketingsmedlem, Simon Kollerup fra Socialdemokratiet, til at reagere. - Det er fuldstændig utilstedeligt og uacceptabelt, at vi oplever en så agressiv opførsel fra de hollandske bomtrawlere. Det er jo ikke bare havbunden, de pløjer henover. Nu er det også vores egne fiskere, det går ud over, siger Simon Kollerup. Han vil nu tage alvorlige midler i brug for at sikre kystfiskernes sikkerhed og gøre en ende på fiskerikrigen til søs. - Løsningen er let: Vi skal simpelthen forbyde bomtrawleri i Skagerak. De har ikke noget at gøre i Skagerak med den adfærd, de udviser, og de påvirker vores havbund utroligt negativt. Det kan dog blive besværligt for Simon Kollerup reelt at gennemtvinge et stop for bomtrawleri i Skagerak, fordi fiskeriet sker i internationalt farvand, og det er hidtil ikke lykkedes den danske fiskerikontrol eller den danske fiskeriminister Eva Kjer Hansen at dæmme op for episoderne til søs. Fredag kom det frem, at selvom det enlige danske kontrolskib i Skagerak kontrollerer flere skibe, er det ikke lykkedes at konstatere flere lovovertrædelser. Simon Kollerup mener, at fiskeriminsteren har fejlet i kontrollen af de hollandske fiskere. - Selvom ministeren har lovet mere kontrol, må vi bare konstatere, at regeringen sidder på hænderne. Det er endnu ikke lykkedes at sørge for, at de danske kontrolskibe også kan kontrollere hollænderne så omfattende, som man kan med danske skibe, så vores tålmodighed er brugt op. Derfor vil han og Socialdemokratiet helt have forbudt bomtrawlfiskeri i Skagerak. - Det er det, der skal til - både for havbunden og for fiskenes skyld - men lige så meget for de fiskere, der går i land på de nordjyske kyster, siger Simon Kollerup ovenpå den seneste udvikling. Fredag var ministeren på besøg på 'Vestkysten', da kontrolskibet lå til kajs sammen med de tre mest kritiserede hollandske bomtrawlere. Se indslaget nedenfor.

Opsummering:
Hvis det står til Socialdemokratiets Simon Kollerup, skal de hollandske bomtrawlere forbydes i Skagerak, efter fiskekrig med de nordjyske kystfiskere er brudt ud igen.